Man sterf ná motorfietsongelukParamedici op die toneel. Foto: Verskaf ŉ 58-jarige man is Sondag in Johannesburg dood toe hy glo beheer oor sy motorfiets verloor het en in ŉ ongeluk betrokke was. Volgens Ineke van Huyssteen, woordvoerder van ER24, het die ongeluk omstreeks 09:00 op die N3-snelweg naby die Modderfontein-afrit plaasgevind. “By paramedici se aankoms op die toneel is die man op sy sy op die grond aangetref. Hy was in ŉ kritieke toestand en alle pogings is aangewend om hom te stabiliseer,” het Van Huyssteen gesê. Die man is na ŉ nabygeleë hospitaal geneem, maar het kort ná sy aankoms by die hospitaal aan sy beserings beswyk. Die oorsaak van die ongeluk is nie dadelik bekend nie. Owerhede was op die toneel en stel ondersoek in.